
Parlamentul României

Camera Deputaţilor

Comisia pentru muncă şi protecţie socială
	Bucureşti,
	17 septembrie 2019

	Nr.
	4c-9/585


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea şi completarea Legii nr.416/2001 privind venitul minim garantat, trimisă Comisiei pentru muncă şi protecţie socială în procedură obişnuită cu adresa nr.Plx 398/2018 din 25 iunie 2018, pentru dezbatere pe fond.

PREŞEDINTE,

ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	17 septembrie 2019

	Nr.
	4c-9/585


R A P O R T

asupra propunerii legislative pentru modificarea şi completarea Legii nr.416/2001 privind venitul minim garantat
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 398/2018 din 25 iunie 2018, cu dezbaterea pe fond, în procedură obişnuită a propunerii legislative pentru modificarea şi completarea Legii nr.416/2001 privind venitul minim garantat.
Propunerea legislativă are ca obiect de reglementare modificarea şi completarea Legii nr.416/2001, urmărindu-se ca 50% din valoarea ajutorului social să fie plătit sub forma tichetului pentru ajutor social, a cărui destinaţie să fie exclusiv aceea de achiziţionare a produselor alimentare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr. 218/19.03.2018)

· avizul nefavorabil al Consiliului Economic şi Social (nr.898/27.02.2018)

· avizul favorabil al Comisiei pentru drepturile omului, culte şi problemele minorităţilor naţionale (nr. 4c-6/360/05.09.2018)

· avizul negativ al Comisiei pentru egalitatea de şanse pentru femei şi bărbaţi (nr.4c-20/410/24.09.2018)

· punctul de vedere negativ, al Guvernului (nr.709/19.04.2018).

La dezbaterile care au avut loc în şedinţa comisiei din 11 septembrie 2019 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

- d-l Cătălin Marian Tutilescu – Secretar de Stat, Ministerul Muncii şi Justiţiei Sociale
- d-na Mihaela Grecu – director, Ministerul Muncii şi Justiţiei Sociale

- d-na Carmen Cîrstea – consilier, Ministerul Muncii şi Justiţiei Sociale.

La lucrările comisiei şi-au înregistrat prezenţa 20 de deputaţi, din totalul de 21 de membri ai comisiei.
Raportul comisiei a fost adoptat cu unanimitate de voturi.

Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

Propunerea legislativă a fost  respinsă de Senat în şedinţa din 20 iunie 2018.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
Ajutorul social este un beneficiu de asistenţă socială calculat ca diferenţă între nivelul venitului minim garantat prevăzut de Legea nr.416/2001 şi venitul total al familiei sau persoanei singure, acordat din bugetul de stat, prin bugetul Ministerului Muncii şi Justiţiei Sociale.
Acest tip de beneficiu se acordă în cuantum variabil, în funcţie de dimensiunea familiei şi veniturile acesteia, stabilit lunar în funcţie de situaţia socio-economică a familiei sau de componenţa familiei, respectiv alte situaţii cum ar fi suspendările ca urmare a neîndeplinirii unor obligaţii prevăzute de lege.
 Potrivit prevederilor art.20 din Legea asistenţei sociale nr.292/2011, cu modificările şi completările ulterioare, plata beneficiilor sociale se poate efectua în funcţie de specificul acestora, sau în funcţie de opţiunea titularului prin mandat poştal, în cont bancar, în tichete sociale sau altă formă de plată, conform legii. Modalitatea de acordare a tichetelor sociale se stabileşte prin legi speciale. 

Prin urmare, nu se justifică adoptarea unor astfel de modificări cu atât mai mult cu cât, acestea ar genera costuri suplimentare pentru achiziţia tichetelor pentru ajutor social emise pe suport electronic, conducând la încălcarea prevederilor art.15 alin. (1) din Legea responsabilităţii fiscal-bugetare nr.69/2010, republicată, cu modificările ulterioare.

PREŞEDINTE,



SECRETAR,


Adrian Solomon



Violeta Răduţ













Întocmit,

Consilier parlamentar Sorina Szabo
Consultant parlamentar Cristina Rusu

